9.8.2023
RO
Jurnalul Oficial al Uniunii Europene
L 199/37
(21)
Connect Com a susținut că utilizarea prețului mediu pe km-cablu nu era un indicator semnificativ pentru a verifica dacă taxele antidumping au fost absorbite, deoarece cablurile cu un număr mare de fibre erau mai scumpe pe km-cablu decât cablurile cu un număr mic de fibre.
Connect Com a susținut că scăderea prețului mediu pe km-cablu a fost cauzată de modificarea gamei de produse vândute înainte și după instituirea taxelor antidumping.
(22)
Comisia a reamintit că solicitantul s-a bazat pe prețurile de import din baza de date TARIC a Eurostat pentru produsul care face obiectul investigației, aceasta fiind practica obișnuită, deoarece datele statistice sunt colectate mai degrabă pe baza descrierii produsului în ansamblu, decât pe baza unor tipuri de produse individuale.
Comisia a considerat că este suficient să redeschidă investigația pe această bază.
În plus, s-a observat că Connect Com nu a prezentat niciun element de probă care să arate că scăderea prețului de import a fost cauzată de o modificare a gamei de produse.
În cursul noii investigații, Comisia a colectat date mai detaliate la nivel de tip de produs pe baza numerelor de control al produselor („NCP”) și a fost în măsură să compare prețurile acelorași tipuri de produse, astfel cum se explică în considerentul 40.
Prin urmare, afirmația a fost respinsă.
(23)
Connect Com a afirmat, de asemenea, că unitatea de măsură „kg” sau „tone” nu este una obișnuită în sectorul cablurilor.
Unitățile de măsură obișnuite pentru cabluri sunt metri sau kilometri.
(24)
Comisia a observat că, la fel ca pentru toate celelalte produse din baza de date TARIC a Eurostat, volumele importurilor produsului care face obiectul investigației sunt, de asemenea, disponibile în tone/kg, în plus față de km-cablu.
Cererea solicitantului indica volumele (relevante) ale importurilor în ambele unități, cu prețul relevant pentru fiecare unitate.
Prin urmare, afirmația a fost respinsă.
(25)
Connect Com a susținut că luarea în considerare a prețurilor numai până la sfârșitul primei jumătăți a anului 2022, astfel cum se indică în cerere, a condus la un rezultat distorsionat, deoarece prețurile au crescut din nou în iunie 2022 și se preconiza că vor continua să crească în a doua jumătate a anului 2022.
(26)
Comisia a reamintit că, având în vedere data depunerii cererii, perioada utilizată în cerere pentru a arăta tendințele care se încheie la 30 iunie 2022 a fost cea mai recentă perioadă cu un set complet de date aflate la dispoziția solicitanților la momentul cererii.
În plus, în cursul noii investigații, Comisia a evaluat prețurile până la sfârșitul PIA, și anume până la 30 septembrie 2022.
Rezultă de aici că perioada în care, potrivit Connect Com, prețurile au crescut, a fost inclusă parțial în PIA.
Prin urmare, afirmația a fost respinsă.
(27)
Connect Com a contestat, de asemenea, legătura de cauzalitate dintre presupusa scădere a prețurilor și instituirea taxelor.
Acesta a susținut că avusese deja loc o scădere extremă a prețurilor, din august 2021 până în septembrie 2021, înainte de instituirea taxelor și că scăderea ulterioară a prețurilor de la 10 EUR în decembrie 2021 la 7 EUR în iunie 2022 nu mai era semnificativă și nu mai era legată de instituirea măsurilor.
(28)
În conformitate cu articolul 12 din regulamentul de bază, atunci când există elemente de probă suficiente privind absorbția taxelor, investigația inițială ar putea fi redeschisă la cererea oricărei părți interesate.
Comisia a evaluat elementele de probă transmise de solicitant care arată că, după perioada de investigație inițială, prețurile de export din China cunoscuseră o scădere.
Având în vedere aceste informații, Comisia a decis să deschidă o nouă investigație privind absorbția măsurilor.
În plus, articolul 12 alineatul (2) din regulamentul de bază permite Comisiei să ia în considerare elementele de probă ale scăderii prețurilor care au avut loc după PII și înainte de instituirea taxelor, cum ar fi cele discutate de Connect Com.
Prin urmare, afirmația prezentată de Connect Com a fost respinsă.
1.10.
Prezentarea informațiilor
(29)
La 1 iunie 2023, Comisia a comunicat faptele și considerațiile esențiale pe baza cărora intenționa să modifice taxa antidumping definitivă la importurile de CFO originare din China.
Tuturor părților li s-a acordat o perioadă în care să poată formula observații cu privire la comunicarea constatărilor.
Comisia a primit observații din partea Grupului FTT, a Grupului ZTT și a societății Twentsche (Nanjing) Fibre Optics Ltd (denumită în continuare „TFO”).